กรุงไทย เจาะเอสเอ็มอี 20 ล้าน
ภาพของธุรกิจธนาคารในประเทศไทย เริ่มเปลี่ยนแปลงหลังจากเกิดโศกนาฏกรรมทางเศรษฐกิจในปี 2540 ธนาคารแห่งประเทศไทย (ธปท.)
24 พ.ย. 2557

โดย...ชลลดา อิงศรีสว่าง
ภาพของธุรกิจธนาคารในประเทศไทย เริ่มเปลี่ยนแปลงหลังจากเกิดโศกนาฏกรรมทางเศรษฐกิจในปี 2540 ธนาคารแห่งประเทศไทย (ธปท.) และธนาคารพาณิชย์ปรับปรุงตัวเองในเรื่องการบริหารความเสี่ยงของสินเชื่อ เพื่อไม่ให้เกิดปัญหาธนาคารอ่อนแอเหมือนในอดีต
แต่ภาพการแข่งขันของธนาคารจะเกิดการเปลี่ยนแปลงครั้งใหญ่อีกครั้ง โดย อารีพงศ์ ภู่ชอุ่ม ประธานกรรมการ ธนาคารกรุงไทย กล่าวว่า การเข้ามาซื้อหุ้นใหญ่ธนาคารกรุงศรีอยุธยาของ มิตซูบิชิ ยูเอฟเจ ไฟแนนเชียล กรุ๊ป อิงค์ กลุ่มทุนการเงินใหญ่ของญี่ปุ่น และกลุ่มซีไอเอ็มบี จากมาเลเซีย เข้ามาลงทุนในธนาคารซีไอเอ็มบี (ไทย) จะทำให้การแข่งขันสูงยิ่งขึ้น ธนาคารไทยไม่ได้แข่งกันเองอีกแล้วแต่เป็นการแข่งกับธนาคารต่างชาติ ที่ได้เปรียบตรงที่สามารถระดมเงินทุนได้ต่ำกว่าธนาคารไทยถึง 1% 
ธนาคารเหล่านี้จะดึงฐานลูกค้าต่างชาติที่เคยใช้บริการแบงก์ไทย ไปใช้บริการที่ธนาคารชาติเดียวกัน รายได้จากการทำธุรกรรมทรานเซ็กชั่นโอนเงิน ยืมเงินเพื่อสภาพคล่อง และอื่นๆ ก็จะลดลงไป ทำให้ธนาคารไทยต้องดิ้นรนปรับตัวขนานใหญ่
อารีพงศ์ กล่าวว่า ธนาคารกรุงไทยได้ปรับปรุงระบบบริหารงานไประยะหนึ่งแล้ว ทั้งระบบการอนุมัติสินเชื่อ ไอที การเทรนนิ่งพนักงาน ขณะนี้เราพร้อมแล้วที่จะแข่ง เราก็จะเริ่มออกไปบุกตลาดแข่งกับคนอื่น 
“ธนาคารต่างชาติใช้กลยุทธ์บุกเข้ามาซื้อหุ้นธนาคารท้องถิ่น เราก็ต้องใช้วิธีการเดียวกัน และสนับสนุนให้ลูกค้าออกไปลงทุนในต่างประเทศ ซึ่งธนาคารจะต้องพิจารณาเรื่องการเปิดสาขาต่างประเทศเพิ่มเติม” ประธานธนาคารกรุงไทย กล่าว
สำหรับธุรกรรมรายใหญ่ ธนาคารมีลูกค้าในมือซึ่งต้องรักษาไว้ให้ดี เนื่องจากหลายแบงก์ใช้กลยุทธ์เจาะพอร์ตแบงก์อื่นดึงลูกค้าไป เราก็จะต้องไปเจาะของเขาดึงมาเป็นลูกค้าเราบ้าง 
อารีพงศ์ กล่าวว่า ตอนนี้ต้องใช้จุดแข็งมาแข่งขันใน กทม. ธนาคารกรุงไทยอาจจะเป็นแบรนด์อันดับที่ 4 หรือที่ 5 แต่ในต่างจังหวัด แบรนด์ของกรุงไทยแข็งมาก เชื่อว่าธนาคารเป็นอันดับต้นๆ ในใจลูกค้าแน่นอน 
“บอร์ดได้มอบนโยบายให้ฝ่ายจัดการไปดำเนินการ เราจะเน้นเจาะลูกค้าเอสเอ็มอี ซึ่งเดิมธนาคารจะจำกัดวงเงินกู้สำหรับลูกค้าเอสเอ็มอีขั้นต่ำ 100 ล้านบาท ก็เปลี่ยนมาเป็น 20 ล้านบาท เป็นการขยายฐานลูกค้าให้กว้างขึ้น ลูกค้ากลุ่มนี้ไม่ได้ต้องการเพียงเงินกู้ แต่ต้องการคำปรึกษา คำแนะนำ ในการทำธุรกิจด้วย ซึ่งธนาคารก็จะให้บริการได้ตามที่ลูกค้าต้องการ” อารีพงศ์ กล่าว 
ทั้งนี้ ลูกค้าที่ธนาคารต้องการคือกลุ่มที่ต้องการพัฒนา เราจะลงไปคุยกับกลุ่มเอสเอ็มอีรายสาขาเลย ว่าเขาต้องการจะเปลี่ยนแปลงพัฒนาการทำธุรกิจอย่างไร เราพร้อมสนับสนุนทั้งเงินทุนและความรู้ ขณะนี้สายงานเอสเอ็มอีก็เริ่มลงไปหาลูกค้ากันแล้ว 
“การสนับสนุนเอสเอ็มอีให้ขึ้นมาเป็นฐานการผลิตยิ่งมากก็ยิ่งดี ประเทศที่เป็นมหาอำนาจทางอุตสาหกรรมก็มีเอสเอ็มอีเป็นฐานในสัดส่วนที่สูง ของไทยยังน้อยมาก การเน้นไปยังลูกค้ากลุ่มนี้เป็นการทำเพื่อประเทศชาติ และธนาคารก็ยังมีรายได้กลับคืนมาด้วย” อารีพงศ์ กล่าว